วิเคราะห์ตลาดภาคบ่าย – บล.เอเอสแอล
บริษัทหลักทรัพย์ เอเอสแอล สรุปทิศทางและแนวโน้มตลาดบ่ายนี้
7 ก.ค. 2558

ASL SECURITIES
 
ภาครวมตลาดภาคเช้า
ดัชนี SETเช้านี้ ปิดบวกที่ 1,478.34(+0.35%) กรอบ 1,475-1,482  ในทิศทางเดียวกับตลาดภูมิภาค แต่จีนลง โดยนักลงทุนช้อนซื้อเก็งกำไรหลังจากดัชนีร่วงลงแรง    แม้มีแรงกดดันจากหนี้กรีซเข้ามา รวมทั้งนักลงทุนต่างชาติขายหุ้นสุทธิที่ออกมามากติดต่อกัน 3 วัน 7,249 ล้านบาท โปรดติดตามการประชุมสุดยอดสหภาพยุโรป EU ในวันนี้อาจมีข้อเสนอใหม่ของรัฐบาลกรีซ   ทั้งนี้ผู้ว่าแบงค์ชาติ เผยจากการประเมินผลกระทบปัญหาหนี้ของกรีซ มั่นใจไม่กระทบต่อเศรษฐกิจไทยโดยตรง เนื่องจากไทยเกี่ยวโยงกับกรีซค่อนข้างต่ำ มีการค้าโดยตรงน้อยมาก โดยไทยส่งออกไปกรีซเพียง 0.06% ของการส่งออกสินค้ารวม และคาดมีผลกระทบตลาดเงิน-ทุนให้ผันผวนระยะสั้นเท่านั้น โดยเป้าหมายแนวต้านทดสอบอยู่ที่ระดับ 1,488 แต่ฝ่ายวิเคราะห์บล. ASL ยังคงเน้นให้ปริมาณการซื้อขายเป็นสัญญาณชี้นำ หากไม่เพิ่มขึ้นจะเป็นแค่การเล่นรอบเท่านั้น หุ้นที่ดึงดัชนีขึ้นมากคือ ADVANC KBANK SCB TRUE BBL INTUCH AOT KTB แต่มีหุ้นที่รั้งตลาดไว้คือ PTT PTTGC CPALL PTTEP MINT หุ้นกลุ่มพลังงานถูกขายออกมามาก และมีการเข้าไปซื้อในหุ้นกลุ่มธนาคารที่คาดว่าราคาถูก จากการเทียบกลุ่มแบงค์ P/E 9.6 ขณะที่ SET P/E 19.7 เท่า
แนวโน้มตลาดและหุ้นที่น่าสนใจภาคบ่าย
คาดกลับตัวขึ้นทดสอบ 1,481 อีกครั้ง
แนวโน้มภาคบ่ายเชิงเทคนิค: ดัชนีช่วงเช้าปรับขึ้นทดสอบกรอบบนที่ 1,481 แล้วไม่สามารถผ่านได้ มีโอกาสที่ดัชนีจะกลับตัวขึ้นไปทดสอบอีกครั้ง เนื่องจาก RSI เข้าเขต Oversold อย่างมาก หากไม่สามารถทะลุต้านนี้ได้อีกครั้ง มีแนวโน้มที่ จะปรับตัวลงมาทดสอบกรอบล่างที่ 1,470
 
VNG (ราคาปิดภาคเช้า 11.00)
แนะนำซื้อ ราคาปรับตัวเพิ่มขึ้นอย่างต่อเนื่อง พร้อมกับการทะยานขึ้นของ MACD มีเป้าหมายที่กรอบคู่ขนานบนที่ 12.40
 
BSM (ราคาปิดภาคเช้า 0.93)
แนะนำซื้อเก็งกำไรหากยืน 0.93 ได้ เกิดสัญญาณซื้อใน MACD และ ค่า RSI สามารถเบรคเส้น Neckline ได้ โดยมี 0.93 เป็นแนวต้านสำคัญ หากผ่านได้ แนะนำซื้อเก็งกำไรตาม โดยมีเป้าหมายที่ 1 บาท และ 0.92 เป็นจุดตัดขาดทุน     
 
 